จ.อุดรธานี ปลูกดอกดาวเรือง 99,999 ต้น วันแม่น้อมส่งใจถวายพ่อ
จังหวัดอุดรธานี ร่วมกับ มณฑลทหารบกที่ 24 และเทศบาลนครอุดรธานี จัดกิจกรรม “ปลูกดอกดาวเรืองวันแม่ น้อมส่งใจถวายพ่อ”  99,999 ต้น 
วันนี้ (12 ส.ค. 60) เวลา 10.00 น. ที่บริเวณลานสังคีต สวนสาธารณะหนองประจักษ์ศิลปาคม อำเภอเมือง จังหวัดอุดรธานี นายชยาวุธ จันทร ผู้ว่าราชการจังหวัดอุดรธานี เป็นประธานเปิดโครงการปลูกดอกดาวเรืองเทิดพระเกียรติพระบาทสมเด็จพระปรมินทรมหาภูมิพลอดุลยเดช กิจกรรม “ปลูกดอกดาวเรืองวันแม่ น้อมส่งใจถวายพ่อ” โดยมีนายสมหวัง พ่วงบางโพ รองผู้ว่าราชการจังหวัดอุดรธานี พลตรีกนก ภู่ม่วง ผู้บัญชาการมณฑลทหารบกที่ 24 หัวหน้าส่วนราชการหน่วยงานภาครัฐ เอกชน ชมรม สโมสร มูลนิธิ นักเรียน นักศึกษา ประชาชนชาวจังหวัดอุดรธานี ร่วมกิจกรรมจำนวนมาก
สำหรับกิจกรรมในครั้งนี้ เป็นการรับมอบกล้าดอกดาวเรือง และย้ายกล้าจากถาดเพาะลงถุงเตรียมปลูก ที่ทุกภาคส่วนได้ร่วมแรงร่วมใจ เตรียมการร่วมกันตั้งแต่วันที่ 1 สิงหาคมที่ผ่านมา จนครบถ้วนตามที่กำหนด 99,999 ต้น 
นายอิทธิพนธ์ ตรีวัฒนสุวรรณ นายกเทศมนตรีนครอุดรธานี กล่าวว่า ตามที่พระบาทสมเด็จพระปรมินทรมหาภูมิพลอดุลยเดช เสด็จสวรรคตเมื่อวันที่ 13 ตุลาคม 2559 อันนำมาซึ่งความเศร้าโศกเสียใจเป็นล้นพ้นต่อพสกนิกรชาวไทยทุกหมู่เหล่า รัฐบาลได้กำหนดพระราชพิธีถวายพระเพลิงพระบรมศพ ระหว่างวันที่ 25-29 ตุลาคม 2560 และได้เชิญชวนให้ภาคราชการ เอกชน ประชาชน ทั้งประเทศร่วมกันปลูกดอกดาวเรือง ซึ่งเป็นสีประจำวันพระราชสมภพของพระองค์ ให้ออกดอกและบานสะพรั่งพร้อมกันในช่วงพระราชพิธีถวายพระเพลิงพระบรมศพ เพื่อให้ทั่วทั้งประเทศอยู่ในบรรยากาศของการแสดงความอาลัย ให้สถานที่สำคัญต่างๆ ของจังหวัดอุดรธานีเรียบร้อยสวยงาม เป็นการสร้างเสริมความสามัคคี ร่วมแรงร่วมใจของพี่น้องประชาชนทุกหมู่เหล่า 
ด้านนายชยาวุธ จันทร ผู้ว่าราชการจังหวัดอุดรธานี กล่าวว่า การรวมพลังของทุกภาคส่วนในครั้งนี้ ซึ่งเป็นวันสำคัญอีกวันหนึ่งของปวงชนชาวไทยคือ วันแม่แห่งชาติ เป็นวันคล้ายวันพระราชสมภพของสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 จึงเป็นการร่วมกันแสดงออกถึงความจงรักภักดี และสำนึกในพระมหากรุณาธิคุณอันล้นพ้นของทั้งสองพระองค์ ที่มีต่อปวงชนชาวไทยอย่างหาที่สุดมิได้ ซึ่งทุกคนจะได้ร่วมกันปลูกต้นดาวเรือง เพื่อให้ออกดอกงดงามบานสะพรั่งพร้อมกัน